
Rozprávka patrí k najstarším žánrom epiky a vlastne nikdy z jej žánrovej sústavy nevypadla. Nie vždy stála (dá sa povedať aj, že málokedy stála) v skupine vyšších žánrov, ale jej životnost‘ sa neustále v komunikácii potvrdzovala. Tak je to aj v súčasnom literárnom kontexte, no na rozdiel od minulosti sa dnes o nej uvažuje najmä v súvislosti s literatúrou pre deti a mládež. 

V čítaní detí vedľa seba koexistujú autorská (moderná) a ľudová rozprávka. Vývin ľudovej rozprávky sa zápisom zastavil a legitímne sa realizuje v individuálnej tvorbe rozprávkarov. Tento fakt dvojakej proveniencie je z hľadiska genológie špecifický a vzbudzuje pri určovaní žánrových charakteristik rozprávky určité rozpaky. K dominantným a konštantným znakom žánru rozprávky patrí fantastika, kým napr. ústnosť a kolektívnosť ako znaky zanikli a detský aspekt je v autorskej rozprávke variabilným prvkom (variabilným preto, lebo rozprávka aj v súčasnosti môže byť adresovaná dospelému prijímateľovi (Feldek: - Ako to vlastne bolo s narodením Kráľčika, Kucharčika a Popolčika!). 

Fantastika nie je protikladom reality, ale je odrazom nášho vzťahu k nej. Keďže ide o vzťah, je v tomto odraze prítomné skreslenie, defomácia, ktorú podmieňuje práve naša emotívnosť, naša predstavivosť, naše poznanie. Zmienenú deformáciu môžeme pochopiť iba skúmaním subjektovo – objektového vzťahu, tj. vzťahu medzi človekom a realitou. Za pomoci fantázie môže človek vidieť realitu po novom a práve toto mu ju pomáha pretvárať. Fantázia, ktorá sa podieľa na vzniku ľudovej rozprávky, nám môže slúžiť ako doklad pravdivosti predchádzajúcich tvrdení. Primitívny človek prijímal a odrážal realitu v deformovanej podobe bez toho, aby deformácie vyplývajúce z neporozumenia, nepoznania akokoľvek oddeľoval od reality. Realitu si vysvetľoval za pomoci výmyslu. Prijímal ju ako jednotu reálneho a fantastického. Magickosť, animizmus, totemizmus boli súčasťou jeho predstáv o realite a jeho vzťahu k nej. Poznanie človeka sa postupne rozširovalo, ale obrazy, v ktorých odrážal svet vo svojej tvorbe, zostali ako fantazijný inventár podobenstiev, príbehov, prvkov, motívov, ktoré existujú v súčasnom umení už v inej funkcii než pôvodne. 

To, čo bolo v ľudovej rozprávke odrazom reality, lebo rozprávka umelecky vyjadrovala vtedajšie predstavy človeka o realite, dnes patrí k jednej z podôb rozprávkovej fantastiky. Fantastika ako produkt fantázie, ale aj intelektu človeka, v súčasnej autorskej rozprávke môže teda vychádzať z fantastiky ľudovej rozprávky (našej i svetovej) a môže prvky, ktoré preberie, transformovať. Vzťah k tradícii môže byť u jednotlivých autorov vyjadrený afirmatívne (Podracká) alebo kontroverzne (v parodickej rozprávke). Autor môže prvky z tradičného materiálu mnohotvárne využiť na svoje ciele, na svoju koncepciu diela. Fantastika súčasnej autorskej rozprávky môže byť založená aj na imitácii detskej fantastiky a jej prejavov.V tejto súvislosti treba povedať, že dieťa sa vo svojom vývine animizačnými tendenciami podobá primitívnemu človeku (tu možno hľadať jeden z dôvodov primknutosti dieťaťa k ľudovej rozprávke). Fantastika detského prejavu sa realizuje cez jeho vzťah k objektu –  okolitému svetu, v jeho hre a v jeho jazyku. Pre dieťa (rovnako aj pre dospelého) je fantastickým aj zatiaľ nepoznané, no v budúcnosti poznateľné, realizovateľné a možné. S týmto faktom pracuje sci-fi literatúra a v súčasnosti aj autorská rozprávka, ktorá sci-fi prvky preberá a využíva ich ako prvky svojej fantastiky.

Fantastika súčasnej rozprávky býva často založená na kreatívnosti jazyka, obzvlášť na využití básnického jazyka. Využíva detskú hravosť, ale aj intelektuálnu hru spojenú s hrou fantázie, ktorá vyvoláva osobitný emotívny pohyb, na konci ktorého je metafora. Tento typ rozprávok by sme mohli označiť ako imaginatívne rozprávky. 

Fantastika ako umelecko - kreatívny fenomén sa prejavuje v celom priestore textu autorskej rozprávky. Prejavuje sa v téme, v modelovaní sujetu, v kompozícii, v jazykovo-štylistických prostriedkoch. Jednotliví autori môžu upred-nostňovať z aspektu fantastiky niektorú z rovin textu, môžu budovať na prekvapivom radení jednotlivých udalostí, na modelovaní postáv, na konflikte atď. Už vstupné časti textu (nadpis, incipit a introdukcia) plnia, tak ako v ľudovej rozprávke, funkciu orientácie čitateľa aj s ohľadom na povahu fikcie v autorskej rozprávke, aj v tom prípade, keď autori pracujú s realistickou vstupnou formulou –  teda kontrastne k deju. 

Vstupné formuly v ľudovej rozprávke sú prvou informáciou o jej chronotope (Bachtin, 1980) (za sedemdesiatimi siedmimi horami... kde sa voda sypala a piesok sa lial...). Práve v súvislosti s ľudovou rozprávkou hovorí Bachtin o historickej inverzii. Akt rozprávania je prítomný, vstupnými formulami sa dej situuje do dávnej minulosti, do nej rozprávka lokalizuje také kategórie, ako sú cieľ, ideál, spravodlivosť, harmónia medzi ľuďmi, pričom sa po uvedenom túži ako po budúcnosti. V obraze rozprávky, podľa Bachtina, človek rástol na účet budúcnosti. Historická inverzia je znakom ľudovej rozprávky. Autorská rozprávka, pokiaľ nejde o paródiu, tieto prvky nemá. Autorská rozprávka však dosť často preberá chronotopickú neurčenosť z ľudovej rozprávky. Často pracuje s cyklickým časom (najmä vo zvieracích rozprávkach), preberá spôsob modelovania migračného priestoru a často pracuje s kontrastným priestorom. 

Pohyb hrdinu v ľudovej rozprávke sa spravidla realizuje na osi domov –  svet, tu – tam. Čas pohybu sa rozrieďuje, alebo zhusťuje podľa modelovania deja (môže to byť putovanie, útek, rôzne spôsoby premiestňovania). Autorská rozprávka využíva aj tieto prvky, ale manipuluje s nimi originálne. Ako príklad môžeme uviesť anglickú rozprávku Lewisa Carrolla Alica v krajine zázrakov. Práve tu vidno, aké možnosti pre fantastiku rozprávky predstavuje čas a manipulácia s ním. Sujet rozprávky Carroll totiž založil práve na porušovaní zákonitostí času, na narušovaní chronotopu a pohybu v ňom. Hrdinom sa, obrazne povedané, stáva relativita takmer všetkého, čo Alica stretáva. 

V súčasnej slovenskej rozprávke sme si všimli dva spôsoby narábania s časom: u jednej skupiny autorov sme zaznamenali indiferentný postoj k využívaniu času na fantastiku, v druhej skupine autori možnosti narúšania času využívajú na kreatívne ciele. Ako príklad uvádzame Ďuríčkovej Jasietku, v ktorej hlavná postava Žofka Jafurová prenikne v stiahnutom snovom čase do rozprávkovej krajiny. Okrem tohto prvku Ďuríčková využíva v kompozícii časovú inverziu. Jednej z postáv dá vyrozprávať príbeh, ktorý sa stane skutočnosťou až o niekoľko strán ďalej a ktorý sa ruší ďalšou rozprávkou v podaní Žofky Jafurovej. Možnosti narábania s časom ako prostriedkom vyjadrenia fantastiky využil aj Andrej Ferko v dilógii Kazko Vlasko a kráľ Času. Pomiešanie času troch dni v prvej knihe sa stalo motiváciou škodcovstva v druhej knihe, kde je čas personifikovaný, rovnako ako v ľudovej rozprávke, do podoby ľudožrúta, neskôr do podoby smiešneho vládcu. Obe polohy sa prelínajú –  aj smiešne môže byť v istých situáciách hrozivé (najmä, ak má moc) a Ferko tak buduje kontrastný obraz slúžiaci hlavnej myšlienke diela: čas možno poraziť iba činom. 

Pre značnú časť rozprávkárov predstavuje manipulácia s časom najmä cestu do minulosti, alebo cestu do rozprávky (čo tiež možno chápať ako návrat do minulosti). Túto cestu absolvuje s rozprávkarom, resp. s hrdinom alebo hrdinami rozprávky súčasné dieťa, motiváciou mu býva únik zo skutočnosti (napr. útek pred trestom, zvedavosť, túžba prežiť dobrodružstvo). Úniky v rozprávke bývajú dočasné, hrdina sa rád vracia späť (často poučený a polepšený, resp. obohatený o mravné poznanie). 
Konštrukcia rozprávkového priestoru (Heldová, 1984) má v súčasnej rozprávke viaceré podoby: 

1. V autorskej rozprávke sa preberá podoba rozprávkového priestoru z ľudovej rozprávky;

2. Používa sa afirmatívny alebo kontroverzný spôsob tvorby alternatívneho sveta. Tento spôsob nadväzovania na tradíciu možno zaznamenať v rozprávkach Eleny Čepčekovej (v súboroch Konôpka a Jedenásť princezien a šašo), Márie Ďuríčkovej (Najkrajšie na svete), Jany Šrámkovej (Lupienok a princezná Makovienka), Andreja Ferka (Kazko Vlasko a kráľ Času), Štefana Moravčíka (Chichôtka);

3. Modeluje sa nový fantastický priestor. Môže ním byť priestor dosiaľ dieťaťu neznámy (napr. výskumný ústav v Hevierovej rozprávke More vo fľaštičke), môže to byť exotická krajina, vesmírna loď, alebo vymyslená krajina (papierová krajina, krajina čísel v rozprávkach K. Bendovej o Osmijankovi, podvodné kráľovstvo v Pavlovičovej Princeznej Kvapôčke);

4. Reálny priestor sa naplňa fantastičnom, prienikom fantastického prvku do reálneho priestoru. Ako príklad možno uviesť rozprávku Olina Kozubka O Smrekáčikovi, Triesočke a lipovej kolíske. Ideový základ tohto diela tvorí ochrana životného prostredia, súlad medzi človekom a prírodou a potreba porozumenia medzi ľuďmi. Reálny svet je tu reprezentovaný predovšetkým hrdinom, ktorý je zároveň aj rozprávačom, ďalej sú to ľudia, ktorí ho obklopujú –  jeho žena, deti z okolia, susedia a prostredníctvom korešpondencie aj pracovníci ministerstva školstva. Fantastický prvok predstavujú mikroskopickí batati –  srdcia a duše stromov. Sú to malí ľudkovia. V stromoch prežívajú prvú časť svojho života, druhú prežívajú po smrti stromu v jeho dreve, ale iba vtedy, keď je tomu, kto strom stína, ľúto, a keď z jeho dreva urobí niečo užitočné. Inak batati hynú. Láska človeka k prírode je teda životodarnou silou batatiov na ich druhú časť života. Sugestívny príbeh záchrany dreva lipy a jej obyvateľov, putovanie hrdinu za stromom, aby z neho, keď ho zotnú, urobil kolísku pre dieťa, ktoré sa má jeho žene narodiť a aby tak zachránil Triesočku, tvorí základnú dejovú líniu príbehu. Digresie tvoria zážitky hrdinu s batatim Smrekáčikom, ktorého objaví za pomoci starého mikroskopu. 

V súčasnosti sa podobný typ rozprávky, v ktorom sa prelína priestor reálny s fantastickým, javí ako frekventovaný najmä v českej rozprávkovej tvorbe (Hofman, Macourek), ale má svoje zastúpenie aj u nás (Fekete, Dušek, Friedová a i.) a zdá sa, že je to aj perspektívne jedna z produktívnych ciest autorskej rozprávky. 

5. Ďalšiu podobu rozprávkovej konštrukcie priestoru predstavuje imitácia ľudského sveta za pomoci masky. Môže to byť zvieracia maska, ale stretávame sa s antropomorfizáciou predmetov, ktoré dieťa obklopujú, s animáciou a antropomorfizáciou vymyslených postáv, s antropomorfizáciou rastlín, zeleninových produktov atď. V slovenskej rozprávke je frekventovaný typ s “poľudštením“ zvieracieho sveta (Šikula:  Ďuro, pozdrav Dura, Rakús: Mačacia krajina, Čepčeková:  Meduška a i.).

6. Fantastickým sa môže stať aj reálny priestor nazeraný cez prizmu citu. Možno ho nazvať krajinou citu. Touto krajinou býva často detstvo, spomienky naň, no v súčasnej rozprávke, napr. u Feldeka, stretávame takýto priestor ako “kriedový kruh“ rodiny s blízkymi a drahými ľuďmi. Krajinou citu sa môže stať tiež reálny priestor poznačený emocionálnou väzbou naň, napr. tak ako v knižke K. Jarunkovej O dievčatku, ktoré šlo hľadať rozprávku, kde sa časopriestorom stáva miesto autorkinho detstva v spomienke spojené s ľudovou rozprávkou. 

Paleta postáv, pohybujúcich sa v rozprávkovom priestore, je v súčasnosti tiež pestrá. Opať možno hovoriť, podobne ako pri modelovaní rozprávkového priestoru, o modelovaní postáv s rešpektovaním tradície. Stretávame sa s afrmatívnym alebo s kontroverzným vzťahom k nim, ale registrujeme aj transformáciu tradičných postáv, pri ktorých badať prítomnosf aktualizačných tendencií. Autori si však vymýšľajú aj postavy nové, ktoré sú výsledkom ich fantazijnej predstavivosti. 

Základnými prostriedkami fantastiky pri modelovaní postáv sú magickosť, animácia a antropomorfizácia. V súčasných rozprávkach ožívajú zeleninové produkty, žijú veci a predmety, ktoré nás obklopujú, zvieratá hovoria aj konajú ako ľudia, ľudskí hrdinovia sú nositeľmi magických vlastností. Do rozprávky vstupujú aj prvky sci-fi literatúry, môžeme ich zaregistrovať napr. v Hevierovej rozprávke More vo fľaštičke. Priestor, v ktorom sa odohráva jej dej, je odľuštený svet byrokracie. Fantastickým sa javí vynález Tingwala, za pomoci ktorého možno premeniť časť na celok – kvapku na more, jednotlivé rastliny na džungľu. Aj tento fantastický spôsob premeny možno nájsť v ľudovej rozprávke, kde sa hrebeň mení na les, slina na jazero ap. Hevier však tieto prvky nevyužíva iba na záchranu jednotlivca, ale na prospech celého ľudstva. V jeho autorskej rozprávke sa mení funkcia prvku, nejde iba o jeho transformáciu. Uplne nový v tejto rozprávke je fakt, že magické nie je výsledkom magického, hrdina schopnosť využívať magickú silu nezískava ako dar, ale magické je výsledkom jeho umu a práce, t.j. umu a práce človeka. Vynález z tohto pohľadu možno považovať za zázračný prvok, zázrakom však je talent človeka, ktorý si treba vážiť. Práve v tomto zmysle nám Hevier odovzdáva svoje etické posolstvo: vynález z rozhodnutia človeka slúži jeho dobru, keď ho chcú Tingwalovi zobrať a využiť na vojnové účely, obráti ho proti novodobým nepriateľom. Toto posolstvo je detskému prijímateľovi čitateľné, zrozumiteľné. Zložitejším sa javí práve uvedomenie si ľudskej tvorby ako zázraku; tj. že zázračno ľudského talentu si treba vážiť a neobmedzovať ho nepochopením, byrokratickými zásahmi. 

Konflikt v súčasnej rozprávke sa z tradičného boja dobra so zlom, vyjadreného na základe boja postáv modelovaných čierno – bielou projekciou, prenáša často do psychologickej roviny, do svedomia jednotlivca a do medziľudských vzťahov. 

Dej teda býva vyjadrený zložitejšie a posúva sa smerom k dobrodružnosti alebo k realistickému vyrozprávaniu príbehu. Možno zaznamenať (ako sme už podotkli na začiatku) smerovanie k poetickému zachyteniu sveta s oslabeným príbehom v imaginatívnych rozprávkach. Fantastika sa teda preukázateľne stáva dominantným a konštantným žánrovým znakom ľudovej i autorskej rozprávky. Je fenoménom prechádzajúcim všetkými vrstvami textu, má svoje prejavy v jeho detailoch, funguje v texte od rámcového výmyslu až po sujetové prvky a jazykovo- štylistické prostriedky.

V súčasnej slovenskej literatúre má bohaté zastúpenie typ autorskej rozprávky, ktorej fantastika je založená na využití hry s jazykom a na básnickom obraze. Lyrika teda preniká do epiky.

Silný prúd predstavujú rozprávky využívajúce nonsens. Nonsens je všeobecne považovaný za žáner poézie a často funguje práve v literatúre pre deti. Cieľom nonsensu je predovšetkým komický efekt, ktorý samozrejme môže prerásť do filozoficko-reflexívnej podoby. Nonsens však môžeme chápať aj ako estetický fenomén, druh fantastiky, ktorý môže fungovať ako základ sujetu rozprávky – to vtedy, keď autor rozbíja také zákonitosti epického príbehu, ako sú motivácia, cieľ, postupnosť dejových akcií, kódovanie postáv, boj s nepriateľom, prekonávanie prekážok. Príkladom takejto totálnej dekonštrukcie je Carrollova Alica v krajine zázrakov. Alica putuje bez konkrétneho cieľa, nemotivuje ju k odchodu z domu nedostač či škodcovstvo, do rozprávkovej krajiny sa dostáva prostredníctvom sna. Tu stretáva nepochopiteľné veci, postavy, ktoré sa správajú nelogicky, zmenšuje sa, zväčšuje bez akejkoľvek príčiny, magické predmety vstupujú do deja chaoticky aj fungujú náhodne. Alica touto krajinou putuje, čuduje sa, konverzuje s úsilím pochopiť nezmyselné. Do jej postavy premietol Carrol nedokonalosti systému výchovy a vzdelávania svojej doby a pred nimi sa, podľa Carrolla, môže zachrániť iba človek slobodný v čistote a priamosti detstva – iba dieťa dokáže uvidieť deformácie – ako dospeje, samo sa stáva deformovaným. Je to istým spôsobom glorifikácia detstva ako stavu, možno preto sú v knihe nostalgické pasáže v podobe lyrickej introdukcie a finále (tieto časti sú veršované). Detstvo sa tu stáva chronotopom. Carrollova fantastika je založená na deformáciách podobných snovým deformáciám času, priestoru a pohybu, ďalej na detskom nonsense, ktorý často, tak ako v tomto prípade, vzniká na detskom nepoznaní skutočnosti, na detskej naivite. Takýto nonsens je komický pre dospelého čitateľa. 

Nonsens je predovšetkým hra, uvoľnená, bezuzdná, slobodná, boriaca predstavu o harmónii a nútiaca poznať realitu aj s jej protirečeniami. Základ nonsensu tvorí často okrem narušenia harmónie a vstupovania neočakávaných prvkov do reality aj narušovanie harmónie personifikačného základu. Toto narušenie sa môže realizovať uprostred básnického obrazu, bežnej výpoveďovej vety prozaického textu, ale aj v priestore celého sujetu. Nielen v poézii, v poetickej – imaginatívnej rozprávke, ale aj v epike. Príklady na to nájdeme v ľudovej slovesnosti, napr. v slovenskej rozprávke Múdry Maťko a blázni je celé putovanie hrdinu založené na stretávaní sa s nelogickými činmi, v tomto prípade často inšpirovanými i doslovným prekladom obrazného pomenovania (sedliak poručil vola na kostol a veriaci ho na kostol na povraze vyťahujú).

Súčasní slovenskí autori využívajú nonsens vychádzajúci z detskej nevedomosti, tvoria vlastný nonsens ako básnický obraz, alebo sa tieto metódy môžu prepojiť. Čo je však z aspektu adresáta najdôležitejšie, nonsens pre dieťa má komický efekt najmä vtedy, ak pozná pravdu. Tvorcovia, ktorí sa inšpirujú detskou hrou, ale ktorí ju dokážu nadstaviť vlastnou imagináciou s odstupom od detského vymýšľania, patria aj u nás k tým, ktorí vytvárajú hodnotné diela (Feldek, Hevier, Moravčík), a netýka sa to iba ich tvorby nonsensu.

Feldek v rozprávke Ako mal Gašparko slona (Modrá kniha rozprávok) využíva postup z ľudovej rozprávky, ale využíva aj možnosti básnickej hry – jeho rozprávka je založená na asociatívnom reťazci, ktorého ohnivká tvoria jednotlivé dejové segmenty – minipríbehy. Feldekov nonsens je založený na absurdite a na hre fantázie. Inšpiruje sa detským výmyslom, ale zároveň rozohráva vlastnú fantazijno-intelektuálnu hru.

Nonsensové prvky sú prítomné v rozprávkach mnohých súčasných rozprávkarov a často sa prejavujú v rozprávkach, ktoré sme nazvali imaginatívne. Ide o typ rozprávok, ktorých základ tvorí fantastika výrazu, básnický obraz je základom rozprávky v detailoch, ale aj rámcovo. Celá rozprávka môže byť vo svojom makrocelku metaforou. Okrem toho možno priradiť k tomuto prúdu aj rozprávky, ktoré sú síce založené na príbehu, ale silne lyrizované (Podracká, Šrámková ai.). K najvýznamnejším predstaviteľom tohoto typu rozprávky nepochybne patrí Ľubomír Feldek – možno ho považovať za zakladateľa imaginatívnej rozprávky v slovenskej literatúre. Základ svojej metódy tvorby vyložil v rozhovore, ktorý je súčasťou doslovu V. Predmerského k jeho divadelným hrám pre deti 5x Botafogo: „Nepíšem hru o niečom. Píšem hru na niečo. Konflikt ma nezaujíma. Iba hra na konflikt. Postavy ma nezaujímajú. Iba hra na postavy. Téma? Poznám len hru na tému. Slovom – pechorím sa za hrou na hru.“ (Predmerský, 1978, s. 157). 

Poetický prúd modernej rozprávky sa v slovenskej literatúre začína rozvíjať Feldekovou Hrou pre tvoje modré oči. Tomuto typu rozprávky venuje pozornosť doteraz. Jeho imaginatívne rozprávky sú založené na básnickom obraze v mikro-aj makrotexte a lyrickosť je súčasťou aj iného typu jeho rozprávok (zvieracích, humoristicko-realistických). Východiskom ich vzniku je nápad a hra s týmto nápadom, ktorá prerastá až do asociatívneho reťazca. Nápad sa môže rozvinúť aj za pomoci sujetových komponentov (postava, dej, konflikt), alebo zostáva iba v rovine básnického záznamu, zachytáva náladu, atmosféru alebo je reflexiou, ktorá má často charakter filozofickej úvahy. Jeho hra na hru nie je samoúčelná, ide v nej o iskrenie nápadov, o hru fantastických premien, o vzrušujúci pohľad na fantastické možnosti všedného.Originálnym spôsobom sa fantastika sujetu a výrazu spája s faktom v jednej časti Zelenej knihy rozprávok (Rozprávky o rozprávkaroch). Feldek-spisovateľ (do tejto postavy sa štylizuje rozprávač) ponúka čitateľovi možnosť nazrieť do tvorivej dielne. Prezrádza svoje vzory, priateľstvá i to, čo si v literatúre váži. Akoby pred čitateľom nič nezatajoval, čitateľ sa stáva priamym účastníkom jeho recesie – umožňuje mu zažiť radosť z nej i pochopiť ju ako spôsob obrany proti zaužívanej schéme, stagnácii. Okrem toho ponúka čitateľovi „portrét“ autorov ako ľudí z mäsa a kostí, nie ako zaprášený obraz klasikov (hoci mnohí z nich už klasikmi sú), ľudí so zázračnou schopnosťou prihovárať sa deťom za pomoci média rozprávky. Akoby mimochodom informuje čitateľa o autoroch a pridáva k ich portrétu vlastnú rozprávku napísanú na spôsob predstavovaného spisovateľa. Čitateľ teda dostáva informáciu sprostredkovanú znalcom i milovníkom zároveň a informáciu o faktoch života a faktoch poetiky ich tvorby. Tento typ rozprávky by sme mohli nazvať intelektuálna, čitateľ sa stáva účastníkom intelektuálno-fantazijnej hry. Autor ho z bežného konzumenta povyšuje na znalca a svojho partnera. Tu kdesi je už však hranica hry na hru v detskom chápaní a hry s vedomosťami i s básnickou fikciou. A tu je aj hranica medzi detským a dospelým adresátom definitívne zotretá. Zároveň možno v tejto súvislosti hovoriť o postmodernizme ako možnosti interpretácie Feldekovej tvorby.

Imaginatívnosť, inšpirovaná Feldekovou Hrou pre tvoje modré oči,  sa realizuje v rozprávkovej tvorbe mnohých slovenských autorov, u každého však podľa jeho typu, naturelu. Zreteľne sa poetickosť prejavila v rozprávkovej knihe Jána Navrátila Najmenší kolotoč sveta. Autor rezignuje na dejovosť, ide mu predovšetkým o zachytenie atmosféry a o hru s básnickým obrazom, ktorá má často charakter asociatívneho reťazca. V budovaní básnického obrazu v tomto type rozprávok pripomínajúcich básne v próze vychádza Navrátil z detskej fantázie a z detskej interpretácie sveta, ktorá často pripomína Nezvalove Věci, květiny, zvířátká a lidé pro děti.

Aj v tvorbe Jozefa Pavloviča, ktorý je predovšetkým epikom, sa môžeme stretnúť s lyrizáciou výrazu smerujúcou až do letrizmu – podobu písma využíva na obrazné ciele a samotná ilustrácia priamo vstupuje do literárnej komunikácie. Jeho prózy s poetickým nádychom nie sú na rozdiel od Navrátila založené na poetickosti, ale smerujú ku komike výrazu (Roztopašné rozprávky). Pavlovič využíva aj možnosti rytmu –  často svoju prózu rytmizuje aj za pomoci vnútorného rýmu. Uvedeným prostriedkom demonštruje detskú hravosť. Fantastika Pavlovičových rozprávok je založená na detskej fantastike, na nonsense a na kreativite jazyka, ďalej na využití fantastických prvkov z ľudovej rozprávky v sujete, aj v preberaní prvkov, ktoré paroduje. Často je to hra s nápadom a so zapojením výtvarnej zložky do komunikácie.

Svojským spôsobom sa poetickosť prejavila v rozprávkach Jany Šrámkovej, ktorá dôsledne buduje sujetovú rozprávku, ale miera lyrického je u nej taká silná, že môžeme hovoriť o súvislostiach s imaginatívnou rozprávkou. Boj dobra so zlom sa realizuje vo vnútri hlavnej postavy – ona je škodcom a zároveň hrdinom – epicky je konflikt vyjadrený za pomoci tradičných prostriedkov ľudovej rozprávky – prekonávajú sa prekážky s cieľom odstrániť škodcovstvo. Lyrickosť výrazu je podobným spôsobom prítomná aj u Dany Podrackej. Poetickosť je u nej záležitosťou presunu škodcovstva najmä do etickej sféry – teda realizuje sa v sujete a je súčasťou jej štýlu. Často – podobne ako u Šrámkovej – je hustota lyrického výrazu najsilnejšia v introdukcii rozprávky. Všetko podriaďuje umocneniu zážitku smerujúceho k uvedomeniu si vlastnej zodpovednosti za tento svet, k vysokej mravnosti – v tomto ohľade je rigorózna a práve poetickosť štýlu ju zachránila od možnej transparentnej didaktickosti – od istej priamočiarosti.

Prvky lyriky smerujúce k bohatšiemu emocionálnemu zážitku nájdeme aj v tvorbe Márie Ďuríčkovej, Jozefa Horáka, Mikuláša Kováča, Marianny Grznárovej. Dominantnou je táto zložka v rozprávkach Jána Uličianskeho a Daniela Heviera, pričom epický fenomén je u týchto autorov prítomný, ale nie prvoradý. Od ľudovej rozprávky sa ich texty líšia najmä povahou konfliktu, resp. jeho absenciou.

Uličianskeho rozprávky majú chronotopickú zakotvenosť v našom súčasnom živote. Hrdinami jeho rozprávok sú deti alebo dospelí vnímajúci svet nevšedne. Vystupujú v nich deti našej doby s typickými túžbami súčasných detí a s ich hodnotením javov. Okrem poetizácie všedného sveta a jazyka využíva Uličiansky aj antropomorfizáciu. V jeho rozprávkach je prítomný aj moment nostalgie a štipka irónie, tá sa však týka dospelého sveta. Podľa Júliusa Nogeho „Uličiansky o všedných veciach hovorí tak, že sú objavom… vo veciach sa materializujú ľudské vzťahy, city a spomienky, jednoducho kus ľudského života“ (Noge, 1985, s. 115).

Daniela Heviera ako rozprávkara charakterizujú dva aspekty: básnické videnie sveta a rozvinutie nápadu na spôsob básnickej hry – a snaha zachytiť súčasný svet v jeho pohybe a v jeho zložitosti. Hra sa často uňho stáva dominantnou. Je to hra blízka dieťaťu, vychádzajúca z jeho vnímania a prežívania sveta, ale je to hra predovšetkým básnická. Svoje rozprávky buduje na asociatívnej hre, na rozvíjaní nápadu, na hre s jazykom, s významom slova, na jazykovej kreácii so vznikom mnohotvarov, opäť pripomínajúcu detskú hru s jazykom, smerujúcu až k nonsensu a k nečakanej pointe. Hrdinami jeho rozprávok sa stávajú predmety z bezprostredného okolia dieťaťa, s ktorými sa Hevier hrá, priam kúzelnícky využívajúc možnosti fantastických premien v intenciách asociatívnosti. Ide mu v značnej časti o budovanie krásna s cieľom upozorniť detského čitateľa na dôležitosť ľudskej schopnosti vidieť krásu okolo seba, vnímať ju, preciťovať. Základom jaho básnického obrazu je emotívne poznanie sveta. Nie je imitátorom detského sveta predstáv, hoci sa nimi inšpiruje. Neuniká zo skutočného sveta, skutočný svet je jeho témou. V tom vidíme súvislosti medzi Hevierovou a Feldekovou rozprávkou. Nadviazal na Feldekovu rozprávku (imaginatívnu), rozvinul ju dôslednejšie ako Feldek a zdá sa nám, že v nej dospel k určitému hraničnému bodu (súdiac podľa zaregistrovaných opakujúcich sa nápadov, prvkov a presunu do samoúčelnej hry), čo môže signalizovať stagnáciou zvoleného typu rozprávok. Feldekove a Hevierove imaginatívne rozprávky patria k vrcholom súčasnej slovenskej rozprávkovej tvorby.

Do tohoto prúdu sa zapojil aj Štefan Moravčík. Kniha Adam v škole nesedel predstavuje jedinečný a neprenosný typ moderných rozprávok, v ktorých sa každé slovo začína na zvolené písmeno abecedy, alebo sa využije len jedna samohláska vo všetkých slovách textu, alebo je celý text zložený zo slov jednoslabičných, pričom každý z textov má svoj sujet s malým príbehom – udalosťou (modifikáciu nájdeme u J. Wericha a K. Čapka). Iba zdanlivo ide o dadaistické pohrávanie sa. Cieľom jeho hry je poznanie možností kreativity jazyka. Jeho cieľom je aj obohatenie slovnej zásoby dieťaťa o staré, už zabudnuté slová, ktoré práve v Moravčíkovej knihe zažiarili v pôvodnej kráse. Aj toto je objavovanie zázračna vo všednom svete.

K pozoruhodným rozprávkam osemdesiatych rokov patrí kniha Vladimíra Ferka Sedmohlások. Je to poetická náučná rozprávka o vývine vtáctva a jeho druhov a opis jeho spôsobu života a zvukovej charakteristiky. Fantastickým prvkom je čiastočná personifikácia a modelovanie sujetu najmä v súvislosti s časom. Čas sa tu kondenzuje do okamihu premeny. Ustavične prebieha oscilácia medzi fantastickým a náučným prvkom, a to s rešpektovaním detského aspektu. Fantastické – okrem sujetových prvkov a personifikácie – sa realizuje aj v lyrických prostriedkoch diela. Spôsob narácie má v sebe obradnosť štýlu ľudovej rozprávky, detskú hravosť v dialógoch a lyrickú tonalitu pri výklade zákonitostí prírody. V. Ferko učí dieťa vnímať poéziu slova aj krásu zvuku.

Súčasná slovenská rozprávka obsahuje silný poetický prúd a zdá sa, že i produktívny. Vidieť to aj z nástupu mladých básnikov do priestorov rozprávkovej tvorby (J. Milčák, T. Lehenová ai.).

